- Det er jo en drengedrøm, der går i opfyldelse. Hvem har ikke drømt om at sætte sig i en F 16. Sådan lyder det fra Niels Adolfsen, der er centermanager i Aalborg Storcenter og lige nu en meget glad en af slagsen. For de næste fjorten dage kan han og kunderne i centret opleve et vaskeægte F 16 jagerfly udstillet i Aalborg Storcenter. 10 meter vingefang klemt ind Normalt flyver de rundt på himmelen og bryder lydmuren, men fredag blev et F16 fly klemt ind i Aalborg Storcenter. Her kan man prøve at sidde i cockpittet og forestille sig en flyvetur i jagerflyet, der er 15 meter langt og har et vingefang på hele 10 meter. Der er kø til cockpittet Søndag var der kø for at komme op i cockpittet på jagerflyet og finde sin indre jagerpilot frem. En af dem, der var afsted for at se flyet, var Rasmus Larsen fra Ellidshøj. - Vi så, at den var blevet skilt ad og kørt ind i centeret, og det var vi nødt til at tage ud og se, fortæller han. Efter at have stået i kø i omkring en time blev det Rasmus Larsen og hans søn William Lykkegaards tur, og efter deres reaktioner at dømme, var det en succes. - Bare lige en halv times kursus, så kunne vi godt flyve denne her, griner Rasmus Larsen. Udstillingen af flyet sker i samarbejde med Flyvestation Aalborg, og det er meningen, at kunderne i Aalborg Storcenter skal få en særlig oplevelse, når de handler ind. -	Vi er nødt til at kigge på, hvilke oplevelser, vi kan skabe for vores kunder, som man ikke finder på nettet, forklarer centermanager Niels Adolfsen. Udstillingen af jagerflyet kan opleves indtil 28. februar i Aalborg Storcenter.

Opsummering:
Det er ikke hver dag, at et F-16 jagerfly står midt i et indkøbscenter. Det gør det nu i Aalborg Storcenter til stor glæde for Niels Adolfsen - og kunderne iøvrigt.